L'Eliana obri un nou carril de ciclovianants al carrer de Les Neus
18 de febrer de 2025

• La infraestructura facilitarà la circulació de ciclistes i vianants al llarg del municipi i servirà com una alternativa ecològica als desplaçaments en vehicle privat.

L'Ajuntament de l'Eliana ha posat en marxa un nou projecte de mobilitat sostenible amb la construcció d'un carril ciclopedestre al carrer de Les Neus, que permetrà connectar el nucli urbà amb el carrer L'Horta. Aquesta iniciativa compta amb un pressupost de 165.732,20 euros i el termini d'execució ha sigut de tres mesos.

El nou carril ciclopedestre ofereix un espai exclusiu per a vianants i ciclistes, garantint una major seguretat i comoditat en els desplaçaments no motoritzats. En discórrer pels límits del nucli urbà, es converteix en una alternativa ideal per a aquelles persones que desitgen realitzar passejos, activitats esportives o desplaçaments quotidians amb bicicleta o a peu sense necessitat de transitar per vies amb trànsit de vehicles.

A més, aquest tram servirà per a connectar amb altres futurs camins ciclopedestres, que podran executar-se en els pròxims anys des del Barranc de Mandor fins al carrer Santa Ana, creant una xarxa de mobilitat sostenible en la localitat.

Aquest nou itinerari no sols voreja el nucli urbà pel nord, sinó que també permetrà enllaçar amb el carrer L'Horta, que envolta la localitat per l'oest. D'aquesta manera, la infraestructura facilitarà la circulació de ciclistes i vianants al llarg del municipi i servirà com una alternativa ecològica als desplaçaments en vehicle privat.

Des del Consistori s'ha destacat la importància d'aquesta mena de projectes per a reduir la petjada de carboni, fomentar hàbits saludables i millorar la qualitat de vida dels veïns. A més, permet a la ciutadania gaudir d'un entorn més verd i accessible, en línia amb els objectius municipals de sostenibilitat i urbanisme responsable.

L'alcalde Salva Torrent ha assenyalat que aquesta obra forma part d'un pla més ampli d'infraestructures sostenibles, “amb l'objectiu de convertir a l'Eliana en un municipi més accessible i respectuós amb el medi ambient”.